CELEX: 
Language: ro
Date: 2020-12-18 00:00:00
Title: REGULAMENTUL DELEGAT (UE) …/… AL COMISIEI de completare a Directivei (UE) 2018/1972 a Parlamentului European și a Consiliului prin stabilirea unui tarif maxim unic la nivelul Uniunii de terminare a apelurilor de voce în rețelele mobile și a unui tarif maxim unic la nivelul Uniunii de terminare a apelurilor de voce în rețelele fixe

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Temeiul juridic și obiectivul acțiunii propuse
            
            
               Prezentul regulament delegat stabilește un tarif maxim unic la nivelul Uniunii de terminare a apelurilor de voce în rețelele mobile și un tarif maxim unic la nivelul Uniunii de terminare a apelurilor de voce în rețelele fixe, care se vor aplica tuturor furnizorilor de servicii de terminare a apelurilor în rețelele fixe și mobile din întreaga Uniune. Tarifele de terminare a apelurilor de voce sunt tarifele cu ridicata pe care operatorii de comunicații electronice și le percep reciproc pentru terminarea apelurilor de voce în rețelele lor respective.
            
            
               În conformitate cu articolul 75 din Codul european al comunicațiilor electronice
                  1
                (denumit în continuare „CECE” sau „codul”), Comisia trebuie să adopte un act delegat prin care să stabilească, până la 31 decembrie 2020, un tarif maxim unic la nivelul Uniunii de terminare a apelurilor de voce în rețelele mobile și un tarif maxim unic la nivelul Uniunii de terminare a apelurilor de voce în rețelele fixe. Articolul 75 prevede că, la stabilirea tarifelor maxime unice la nivelul Uniunii de terminare a apelurilor de voce, Comisia trebuie să respecte principiile, criteriile tehnice și parametrii prevăzuți în anexa III. În conformitate cu articolul 75 alineatele (2) și (3) din CECE, Comisia trebuie să revizuiască actul delegat o dată la cinci ani și, cu fiecare astfel de ocazie, să analizeze dacă este în continuare necesară impunerea unor tarife maxime unice la nivelul Uniunii de terminare a apelurilor de voce. 
            
            
               Obiectivul prezentului act delegat este de a realiza armonizarea deplină a tarifelor de terminare a apelurilor de voce în rețelele fixe și a tarifelor de terminare a apelurilor de voce în rețelele mobile, ceea ce va consolida dezvoltarea pieței interne și va reduce în mod semnificativ barierele comerciale între statele membre în interiorul Uniunii. În plus, având în vedere că autoritățile naționale de reglementare nu vor mai avea competența de a reglementa tarifele de terminare a apelurilor pentru aceste servicii, întrucât aceste tarife vor fi reglementate la nivelul Uniunii, și, prin urmare, nu vor mai trebui să elaboreze modele bazate pe cost pentru calcularea unor tarife eficiente și pentru actualizarea periodică a acestora, actul delegat va reduce în mod semnificativ sarcina administrativă pentru autoritățile respective. 
            
            
               Contextul general al actului delegat
            
            
               Tarifele de terminare a apelurilor de voce în rețelele fixe și mobile sunt reglementate în Uniune de aproximativ 20 de ani. Piețele serviciilor de terminare a apelurilor în rețelele mobile și fixe au fost incluse de Comisie în recomandarea din 2003 care furniza o listă a piețelor care pot face obiectul unei reglementări ex ante
                  2
                („Recomandarea privind piețele relevante”). Comisia a recomandat autorităților naționale de reglementare să continue reglementarea acestor piețe în recomandările ulterioare privind piețele relevante, adoptate în 2007
                  3
                și 2014
                  4
               . Cu toate acestea, trebuie remarcat faptul că piețele serviciilor de terminare a apelurilor nu vor fi incluse în lista piețelor care pot face obiectul reglementării ex ante din noua recomandare privind piețele relevante, care este adoptată în paralel cu prezentul regulament până la sfârșitul lunii decembrie 2020, întrucât aplicarea tarifelor de terminare a apelurilor de voce la nivelul Uniunii, prevăzută de prezentul regulament, va limita capacitatea operatorilor de telefonie mobilă și fixă de a stabili tarife excesive de terminare a apelurilor. Prin urmare, piețele serviciilor de terminare a apelurilor nu ar mai trece testul celor trei criterii la nivelul Uniunii.
            
            
               În 2009, Comisia a adoptat o recomandare cu privire la reglementarea tarifelor de terminare a apelurilor în rețelele fixe și mobile în Uniune (Recomandarea privind tarifele de terminare a apelurilor”)
                  5
               . Recomandarea privind tarifele de terminare a apelurilor a vizat asigurarea aplicării armonizate a obligației de control al prețurilor prevăzută la articolul 13 din Directiva privind accesul
                  6
               . Recomandarea privind tarifele de terminare a apelurilor a furnizat o metodologie comună bazată pe costuri pentru calcularea tarifelor de terminare a apelurilor, care permitea numai recuperarea costurilor suportate de un operator eficient (modelul ascendent de costuri incrementale pe termen lung, „BU-LRIC pur”
                  7
               ). Un raport de evaluare
                  8
                referitor la Recomandarea privind tarifele de terminare a apelurilor, publicat în 2018, a concluzionat că în Uniune persistă divergențe în ceea ce privește nivelul tarifelor de terminare a apelurilor și că acestea sunt în detrimentul promovării pieței interne, denaturează concurența și subminează previzibilitatea reglementării și securitatea juridică în cadrul Uniunii.
            
            
               2.CONSULTĂRI ÎNAINTEA ADOPTĂRII ACTULUI
            
            
               
                     9
                  Consultarea publică deschisă 
            
            
               Articolul 75 din CECE prevede că tarifele maxime unice la nivelul Uniunii de terminare a apelurilor se aplică „oricărui furnizor de servicii de terminare a apelurilor de voce în rețelele mobile sau în rețelele fixe” din Uniune și definește în anexa relevantă principiile, criteriile și parametrii pe care Comisia ar trebui să îi urmeze pentru stabilirea tarifelor respective. Cu toate acestea, anumite aspecte ale punerii în aplicare a tarifelor maxime unice la nivelul Uniunii de terminare a apelurilor de voce rămân a fi stabilite în actul delegat, cum ar fi definirea exactă a serviciilor cărora li se aplică sau acordarea unei perioade de tranziție pentru a permite efectuarea de ajustări în statelor membre în care acest lucru este necesar pe baza tarifelor impuse anterior.
            
            
               În consultare s-au solicitat punctele de vedere ale furnizorilor de rețele și servicii de comunicații electronice, ale autorităților naționale de reglementare, ale Organismului Autorităților Europene de Reglementare în Domeniul Comunicațiilor Electronice (OAREC) și ale altor părți interesate, cum ar fi autorități guvernamentale și asociații din sector, asociații de consumatori, grupuri de reflecție, mediul academic, cabinete de avocatură, firme de consultanță și cetățeni. 
            
            
               Consultarea s-a desfășurat timp de 12 săptămâni, în perioada 26 iulie-8 noiembrie 2019, prin intermediul unui chestionar disponibil pe portalul de consultare publică al Comisiei Europene. Consultarea a vizat colectarea de feedback și opinii cu privire la aspectele legate de punerea în aplicare a tarifului unic maxim la nivelul Uniunii de terminare a apelurilor de voce, în scopul de a asigura o punere în aplicare coerentă, previzibilă, eficientă și transparentă. Consultarea a inclus întrebări tehnice adresate în principal părților interesate cu o experiență semnificativă pe piață, cum ar fi autoritățile naționale de reglementare, OAREC, asociațiile din sector, asociațiile de consumatori și operatorii. Consultarea a inclus și alte aspecte legate de punerea în aplicare, cum ar fi necesitatea unei perioade de tranziție în diferite state membre, necesitatea unor obligații netarifare sau modalitatea cea mai potrivită de a obține, în timp, tarife unice la nivelul Uniunii de terminare a apelurilor de voce care să fie eficiente din punctul de vedere al costurilor.
            
            
               Au existat 68 de respondenți, printre care 32 de întreprinderi (majoritatea operatori), șase asociații de întreprinderi, 19 cetățeni ai UE, un cetățean din afara UE, nouă autorități publice (autorități naționale de reglementare, ministere și OAREC) și o organizație neguvernamentală. S-au primit răspunsuri din 22 de state membre. La chestionar au răspuns trei societăți din afara Spațiului Economic European (SEE). Unii respondenți înregistrați în UE sunt în prezent controlați de acționari din țări din afara UE. Unele răspunsuri au fost furnizate de filiale ale aceluiași grup economic. 
            
            
               Consultarea cu statele membre (grupul de experți) 
            
            
               La 6 noiembrie 2019 a fost înființat Grupul informal de experți privind ratele de terminare a apelurilor de voce la nivelul UE pentru a sprijini Comisia în pregătirea actului delegat pentru stabilirea tarifelor maxime unice la nivelul Uniunii de terminare a apelurilor de voce. Prima reuniune a grupului de experți, format din reprezentanți ai autorităților naționale de reglementare, a avut loc la Bruxelles la 10 februarie 2020
                  10
               . Au fost reprezentate următoarele state membre: Austria, Belgia, Bulgaria, Croația, Cipru, Cehia, Finlanda, Franța, Irlanda, Italia, Lituania, Malta, Polonia, Portugalia, România, Slovenia, Suedia, Țările de Jos și Ungaria. În cadrul reuniunii au fost discutate următoarele subiecte: definirea serviciilor de terminare a apelurilor, a serviciilor hibride, a reducerii treptate și a perioadei de tranziție, a apelurilor care provin de la numere din țări terțe și a obligațiilor netarifare. În urma reuniunii, 18 membri au transmis un răspuns scris la lista întrebărilor care le-au fost adresate după reuniune. 
            
            
               A doua reuniune a grupului de experți a avut loc prin videoconferință la 11 septembrie 2020
                  11
               . Au fost reprezentate următoarele state membre: Austria, Belgia, Bulgaria, Cehia, Cipru, Croația, Danemarca, Finlanda, Franța, Germania, Grecia, Irlanda, Italia, Letonia, Lituania, Luxemburg, Malta, Polonia, Portugalia, România, Slovacia, Slovenia, Spania, Suedia și Ungaria. Grupul a discutat proiectul de act delegat și documentul de lucru însoțitor al serviciilor Comisiei, puse la dispoziție de serviciile Comisiei, în special următoarele aspecte: includerea infrastructurilor asociate în definiția serviciilor de terminare a apelurilor, tratamentul aplicat apelurilor către numere nongeografice, altele decât cele mobile, criteriile pentru includerea apelurilor care provin de la numere din țări terțe în domeniul de aplicare al actului delegat și punerea în aplicare a tarifelor maxime unice la nivelul Uniunii de terminare a apelurilor de voce în rețelele fixe și mobile. În urma reuniunii, 12 membri au prezentat o contribuție scrisă în care au rezumat sau au completat feedback-ul furnizat în cadrul reuniunii.
            
            
               Proiectele revizuite ale actului delegat și ale documentului de lucru al serviciilor Comisiei au fost comunicate grupului de experți la 11 noiembrie 2020. Mai mulți membri au prezentat observații până la 18 noiembrie, iar proiectele finale au fost comunicate grupului de experți la 7 decembrie 2020.
            
         
         
            
               Avizul OAREC
            
            
               La 15 octombrie 2020, OAREC și-a dat avizul cu privire la proiectul de act delegat (transmis la 29 iulie 2020 împreună cu documentul de lucru însoțitor al serviciilor Comisiei).
            
            
               OAREC a fost de acord cu definiția propusă a serviciilor de terminare a apelurilor pe baza numărului apelat și a sugerat ca actul delegat să clarifice faptul că „apelurile provenite de la un număr din Uniune și efectuate către un număr din Uniune” ar trebui să se refere la apelurile care provin de la numere din planurile naționale de numerotație ale statelor membre și la apelurile către astfel de numere, și nu la localizarea fizică a apelantului sau a părții apelate. 
            
            
               OAREC a considerat că, în cazul în care Comisia ar menține infrastructura asociată în definiția serviciilor de terminare a apelurilor și având în vedere că aceasta nu este inclusă în mod explicit în modelul bazat pe cost, Comisia ar trebui să se asigure că costurile aferente sunt acoperite de marja de siguranță adăugată la rezultatele modelului bazat pe cost, pentru a asigura recuperarea costurilor. 
            
            
               În ceea ce privește includerea în domeniul de aplicare al actului delegat a numerelor nongeografice, altele decât cele mobile, OAREC a considerat că o astfel de includere nu este justificată, întrucât apelurile către majoritatea acestor serii de numere, în special pentru serviciile cu valoare adăugată, nu au caracteristici de „monopol în materie de terminare a apelurilor” și, prin urmare, reglementarea tarifelor nu ar fi justificată. Pentru alte anumite numere nongeografice, cum ar fi cele pentru telefonia nomadă fixă sau pentru accesul la serviciile de urgență, OAREC a fost de acord că reglementarea prețurilor poate fi justificată în continuare.
            
            
               OAREC a fost de acord cu nivelul tarifelor maxime unice la nivelul Uniunii de terminare a apelurilor și cu mecanismul de punere în aplicare propus (reducere treptată pentru rețelele mobile, perioadă de tranziție pentru rețelele fixe).
            
            
               OAREC a sprijinit, de asemenea, dispoziția privind includerea în domeniul de aplicare al actului delegat a tuturor apelurilor provenite din țări terțe care au tarife echivalente tarifelor de terminare la nivelul Uniunii, deși a subliniat că există unele probleme de punere în aplicare care ar putea afecta în mod grav aplicabilitatea pe scară largă a articolului respectiv, cum ar fi furnizarea de informații verificabile cu privire la tarifele de terminare a apelurilor aplicate în țări terțe. 
            
            
               Ca ultim punct, OAREC a subliniat că sunt în continuare necesare măsuri corective care nu sunt legate de preț pentru a asigura o concurență efectivă pe piețele situate în aval față de piețele serviciilor de terminare a apelurilor și că este indispensabil pentru Comisie să ia în considerare cele mai recente tarife cunoscute pentru toate statele membre înainte de intrarea în vigoare a actului delegat.
            
            
               În conformitate cu articolul 75 din CECE, Comisia trebuie să țină seama în cea mai mare măsură de avizul OAREC.
            
            
               Feedback pe portalul „Exprimați-vă părerea!”
            
            
               În perioada 25 august-22 septembrie 2020, părțile interesate au fost invitate să ofere feedback cu privire la proiectul de act delegat publicat pe portalul „Exprimați-vă părerea!” al Comisiei. Au fost primite 49 de răspunsuri: 29 de la operatori, 12 de la asociații din sector, 2 de la autorități naționale de reglementare (UKE, NMHH), 1 de la Ministerul Federal German al Economiei și Energiei și 5 de la cetățeni (anonime). Unele întreprinderi au transmis mai multe răspunsuri (de exemplu, O2 CZ și O2 SK). Toate răspunsurile sunt publice
                  12
               .
            
            
               Operatorii de mari dimensiuni solicită, în general, tarife mai ridicate și reduceri treptate pe o perioadă mai îndelungată, unii dintre aceștia criticând modelul bazat pe cost subiacent și evocând un climat de investiții și consecințele economice nefavorabile cauzate de pandemia de COVID-19. Operatorii alternativi și furnizorii de rețele mobile virtuale sprijină cu fermitate tarifele propuse. Operatorii de telefonie fixă, în special în statele membre cu tarife ridicate de terminare a apelurilor în rețelele fixe, au solicitat tarife mai mari de terminare a apelurilor în rețelele fixe. Autoritatea națională de reglementare din Ungaria sprijină, în general, proiectul de act delegat, însă solicită unele clarificări, iar autoritatea națională de reglementare din Polonia subliniază în principal necesitatea unei perioade de ajustare mai îndelungate. Având în vedere situația cauzata de pandemia de COVID-19, Ministerul Federal German al Economiei și Energiei solicită o revizuire a modelului bazat pe cost și o perioadă mai lungă de punere în aplicare.
            
            
               Consultarea privind modelul bazat pe cost
            
            
               Ținând seama de caracteristicile specifice ale piețelor serviciilor de terminare a apelurilor de voce, conform CECE, costurile serviciilor de terminare a apelurilor trebuie calculate pe baza unei metodologii prospective privind costurile incrementale pe termen lung (LRIC). Modelele LRIC includ numai acele costuri generate de furnizarea unei prestări suplimentare definite. O abordare a costurilor incrementale atribuie numai costurile generate eficient, care nu ar fi suportate dacă serviciul inclus în prestarea suplimentară nu ar mai fi furnizat (adică costurile evitabile) și promovează astfel producția și consumul eficiente și minimizează denaturările potențiale ale concurenței. 
            
            
               Pentru a evalua costurile furnizării de servicii cu ridicata de terminare a apelurilor în Uniune în sensul actului delegat și în conformitate cu cerințele prevăzute în mod specific în anexa III la CECE, serviciile Comisiei au comandat unui consultant extern două studii independente privind costurile: un studiu pentru rețelele mobile
                  13
                și unul pentru rețelele fixe
                  14
               . Scopul a fost elaborarea a două modele separate bazate pe cost, care să estimeze costurile cu ridicata ale furnizării de servicii de terminare a apelurilor în rețelele mobile și, respectiv, în rețelele fixe. 
            
            
               Modelul bazat pe cost pentru rețelele mobile a fost elaborat de la jumătatea lunii martie 2018 până la jumătatea lunii iulie 2019, iar modelul bazat pe cost pentru rețelele fixe a fost elaborat în perioada septembrie 2018-noiembrie 2019. Studiile au elaborat 28 de modele cu o structură similară, bazate pe informații specifice fiecărei țări, atunci când acest lucru a fost relevant, facilitând pe cât posibil estimarea costurilor relevante cu ridicata ale serviciilor mobile/fixe în fiecare dintre țările pentru care au fost elaborate
                  15
               . Modelele se bazează pe date specifice fiecărei țări, atunci când acest lucru a fost relevant, și, unde acest lucru nu a fost relevant, pe medii/valori comune din UE/SEE. Modelul bazat pe cost pentru rețelele mobile a fost publicat la 24 iulie 2019, iar modelul bazat pe cost pentru rețelele fixe la 26 noiembrie 2019.
            
            
               Modelele bazate pe cost au făcut obiectul unor consultări largi cu autoritățile naționale de reglementare, operatorii și alte părți interesate. Acestea au inclus ateliere și consultări organizate pe întreaga durată a procesului. Părțile interesate au fost, de asemenea, consultate cu privire la structura și conținutul exercițiului de colectare a datelor în sine și, pentru ambele proiecte, a fost înființat un comitet director compus din experți din partea autoritățile naționale de reglementare, care s-a întâlnit periodic cu serviciile Comisiei și cu consultantul
                  16
               .
            
            
               3.ELEMENTELE JURIDICE ALE ACTULUI DELEGAT
            
            
               Instrument adecvat
            
            
               Având în vedere obiectivul actului delegat de stabilire a unui tarif maxim unic la nivelul Uniunii de terminare a apelurilor de voce în rețelele mobile și a unui tarif maxim unic la nivelul Uniunii de terminare a apelurilor de voce în rețelele fixe, care să se aplice tuturor furnizorilor de servicii de terminare a apelurilor de voce în rețelele mobile sau fixe, instrumentul cel mai adecvat este un regulament delegat, care s-ar aplica direct furnizorilor de servicii de terminare a apelurilor de voce în rețelele mobile și fixe. Un astfel de instrument ar evita, de asemenea, întârzieri inutile în ceea ce privește punerea în aplicare, care pot apărea dacă există întârzieri în adoptarea măsurilor de transpunere.
            
         
         
            
               Rezumat 
            
            
               Regulamentul delegat cuprinde elementele principale menționate mai jos.
            
            
               Regulamentul cuprinde definițiile serviciului de terminare a apelurilor de voce în rețelele mobile și fixe, în care elementul central al serviciului de terminare a apelurilor este numărul apelat, și anume un număr din planurile naționale de numerotație corespunzător codurilor de țară E.164 pentru zonele geografice care aparțin teritoriului Uniunii. Numărul apelat este, de asemenea, elementul care determină clasificarea unui anumit serviciu de terminare a apelurilor ca fiind fix (pentru apelurile efectuate către numere geografice sau nongeografice, altele decât numerele pentru serviciile mobile cu comportament de servicii „tradiționale” de terminare a apelurilor în cazul cărora există un monopol în materie de terminare a apelurilor, și anume numerele nomade fixe și numerele de acces de urgență) sau mobil (pentru apelurile efectuate către numere mobile). Serviciile de terminare a apelurilor includ serviciile furnizate prin orice tehnologie utilizată pentru terminarea apelurilor de furnizorul de servicii de terminare; furnizorul respectiv trebuie să dețină controlul juridic și tehnic asupra numărului și trebuie să asigure interconectarea cu cel puțin o altă rețea decât cea proprie. Aceste servicii nu includ infrastructura asociată, cu excepția porturilor de interconectare. Comunicarea între dispozitive (Machine to Machine -M2M) nu este inclusă în definiție, întrucât serviciile furnizate în cadrul unor serii de numere specifice M2M nu sunt utilizate pentru comunicațiile interpersonale (aceasta fiind o condiție care ar trebui îndeplinită pentru încadrarea în domeniul de aplicare al prezentului regulament), ci pentru comunicațiile între dispozitive. 
            
            
               Tarifele stabilite în prezentul regulament se aplică apelurilor care provin de la un număr din Uniune și care sunt efectuate către un număr din Uniune, și anume un număr inclus în planurile naționale de numerotație corespunzătoare codurilor de țară E.164 pentru zonele geografice care aparțin teritoriului Uniunii. Tarifele nu se aplică apelurilor care provin de la numere din țări terțe (alte numere decât numerele din Uniune), cu excepția cazului în care apelurile respective provin (i) de la un furnizor de servicii de terminare a apelurilor dintr-o țară terță care aplică, pentru apelurile care provin de la numere din Uniune și care sunt efectuate către numere din rețeaua sa, tarife de terminare a apelurilor egale sau mai mici decât tarifele maxime de terminare a apelurilor (în rețelele mobile și/sau fixe) stabilite în actul delegat; sau (ii) de la un număr din planul național de numerotație al unei țări terțe enumerate în anexa la prezentul regulament, în care tarifele de terminare a apelurilor sunt stabilite pe baza principiilor modelului bazat pe cost și sunt echivalente cu principiile stabilite la articolul 75 din CECE și în anexa III la acesta. 
            
            
               Tariful final, eficient din punctul de vedere al costurilor, de terminare a apelurilor de voce se sprijină pe rezultatul modelelor bazate pe cost elaborate de consultant conform principiilor, criteriilor și parametrilor definiți la articolul 75 din CECE și în anexa III la acesta, luând ca referință țara cu cele mai mari costuri, astfel cum rezultă din modelul bazat pe cost, plus o marjă de siguranță, care permite recuperarea costurilor în toate statele membre. Tarifele finale eficiente din punctul de vedere al costurilor sunt de 0,2 eurocenți/min pentru tariful maxim unic la nivelul Uniunii de terminare a apelurilor de voce în rețelele mobile și de 0,07 eurocenți/minut pentru tariful maxim unic la nivelul Uniunii de terminare a apelurilor de voce în rețelele fixe.
            
            
               Având în vedere că tarifele actuale de terminare a apelurilor de voce în rețelele mobile sunt, în medie, semnificativ mai mari decât tariful eficient din punctul de vedere al costurilor, prezentul regulament include o reducere treptată pe o perioadă de trei ani, care va facilita aplicarea fără probleme a tarifului eficient din punctul de vedere al costurilor, în cursul căreia furnizorii din statele membre care fac obiectul reducerii treptate pot aplica tarife care diferă de tariful maxim unic la nivelul Uniunii de terminare a apelurilor în rețelele mobile. Pe parcursul perioadei de reducere treptată, tarifele maxime de terminare a apelurilor de voce în rețelele mobile sunt de 0,7 eurocenți în 2021, 0,55 eurocenți în 2022, 0,4 eurocenți în 2023 și ajung la tariful maxim unic la nivelul Uniunii de terminare a apelurilor de voce în rețelele mobile de 0,2 eurocenți începând din 2024. 
            
            
               În unele state membre, tarifele maxime reglementate actuale de terminare a apelurilor de voce în rețelele mobile se situează sub tarifele de terminare a apelurilor de voce în rețelele mobile stabilite pentru 2021, 2022 și 2023 ca urmare a reducerii treptate, fiind apropiate de tariful maxim unic la nivelul Uniunii de terminare a apelurilor în rețelele mobile. Pentru a evita potențialele creșteri ale prețurilor cu amănuntul în statele membre respective, rezultate dintr-o creștere temporară a tarifelor reglementate de terminare a apelurilor în rețelele mobile, în statele membre respective ar trebui să fie posibil să se aplice în continuare actualele tarife reglementate de terminare a apelurilor de voce în rețelele mobile până în anul în care tariful maxim de terminare a apelurilor în rețelele mobile stabilit prin prezentul regulament pentru anul respectiv se situează la un nivel egal sau mai mic decât tarifele actuale de terminare a apelurilor din statele membre în cauză pentru anul respectiv, cu excepția Ciprului, care aplică în prezent tariful de 0,17 eurocenți. Tariful de terminare a apelurilor de voce în rețelele mobile din Cipru poate crește de la actualul tarif de 0,17 eurocenți la tariful final eficient din punctul de vedere al costurilor de 0,2 eurocenți deja de la începutul aplicării prezentului regulament în 2021. 
            
            
               Aceasta înseamnă că, în 2021, tarifele maxime de terminare a apelurilor de voce în rețelele mobile rămân la nivelul lor actual (exprimate în euro pentru comparație) în: Suedia (0,207 eurocenți), Portugalia (0,36 eurocenți), Malta (0,4045 eurocenți), Irlanda (0,43 eurocenți), Ungaria (0,474 eurocenți), Danemarca (0,517 eurocenți), Țările de Jos (0,581 eurocenți), Croația (0,596 eurocenți), Grecia (0,622 eurocenți), Spania (0,64 eurocenți) și Italia (0,67 eurocenți). În anii următori (2022-2023), reducerea treptată va începe să se aplice în aceste state membre atunci când ajunge la un nivel egal sau inferior tarifelor actuale de terminare a apelurilor în rețelele mobile din aceste state membre. Începând cu 2024, tariful maxim unic la nivelul Uniunii de terminare a apelurilor în rețelele mobile de 0,2 eurocenți se va aplica în toate statele membre. 
            
            
               În ceea ce privește tarifele de terminare a apelurilor de voce în rețelele fixe, având în vedere că media actuală a tarifelor reglementate de terminare a apelurilor în rețelele fixe (excluzând cele două valori excepționale din Polonia și Finlanda) este apropiată de tariful final eficient din punctul de vedere al costurilor, prezentul regulament nu prevede o reducere treptată. În schimb, din cauza diferențelor considerabile dintre tarifele actuale de terminare a apelurilor în rețelele fixe și tariful eficient din punctul de vedere al costurilor final, regulamentul include o perioadă de tranziție în cursul anului 2021. Perioada de tranziție permite o ajustare treptată a tarifului maxim unic la nivelul Uniunii de terminare a apelurilor de voce în rețelele fixe. 
            
            
               Acordarea unei perioade de tranziție este justificată în cazul în care tarifele actuale de terminare a apelurilor de voce în rețelele fixe sunt semnificativ mai mari decât tariful maxim unic la nivelul Uniunii de terminare a apelurilor de voce în rețelele fixe. În toate statele membre, mai puțin în două unde tarifele actuale de terminare a apelurilor de voce în rețelele fixe depășesc 0,0875 eurocenți (tariful maxim unic la nivelul Uniunii de terminare a apelurilor de voce în rețelele fixe plus 25 %), tariful maxim de terminare a apelurilor de voce în rețelele fixe în 2021 ar trebui să fie egal cu tarifele lor actuale reduse cu 20 %. În Polonia și Finlanda, care până acum nu au urmat principiile stabilite în Recomandarea 2009/396/CE a Comisiei
                  17
                și care au în prezent tarife foarte ridicate de terminare a apelurilor în rețelele fixe, o scădere de 20 % ar fi un pas insuficient pentru a ajunge la tariful maxim unic la nivelul Uniunii de terminare a apelurilor de voce în rețelele fixe. Prin urmare, tariful acestor state pentru perioada de tranziție ar trebui să fie tariful perceput în statul membru cu tariful cel mai ridicat în cursul perioadei de tranziție, cu excepția celor două state membre. Tarifele tranzitorii rezultate (exprimate în euro pentru comparație) sunt: Austria (0,089 eurocenți), Belgia (0,093 eurocenți), Croația (0,075 eurocenți), Cehia (0,099 eurocenți), Finlanda (0,111 eurocenți), Letonia (0,076 eurocenți), Lituania (0,072 eurocenți), Luxemburg (0,110 eurocenți), Țările de Jos (0,111 eurocenți), Polonia (0,111 eurocenți), România (0,078 eurocenți) și Slovacia (0,078 eurocenți).
            
            
               În statele membre în care o reducere de 20 % are ca rezultat un tarif egal sau mai mic decât tariful eficient din punctul de vedere al costurilor final de 0,07 eurocenți nu este necesar un tarif tranzitoriu. Prin urmare, în 2021, tarifele din statele membre respective trebuie să fie la nivelul tarifului maxim unic la nivelul Uniunii de terminare a apelurilor de voce în rețelele fixe
                  18
               .
            
            
               Prezentul regulament vizează numai o obligație tarifară impusă furnizorilor de servicii de terminare a apelurilor de voce. Obligațiile netarifare impuse de autoritățile naționale de reglementare atunci când reglementează piețele de pe teritoriul lor nu intră în domeniul de aplicare al prezentului regulament. 
            
            
               REGULAMENTUL DELEGAT (UE) …/… AL COMISIEI
            
            
               din 18.12.2020
            
            
               de completare a Directivei (UE) 2018/1972 a Parlamentului European și a Consiliului prin stabilirea unui tarif maxim unic la nivelul Uniunii de terminare a apelurilor de voce în rețelele mobile și a unui tarif maxim unic la nivelul Uniunii de terminare a apelurilor de voce în rețelele fixe
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice
                  19
               , în special articolul 75 alineatul (1),
            
            
               întrucât:
            
         
         
            
               (1)În temeiul articolului 75 alineatul (1) din Directiva (UE) 2018/1972, Comisia trebuie să stabilească, prin intermediul unui act delegat, un tarif maxim unic la nivelul Uniunii de terminare a apelurilor de voce pentru serviciile mobile și un tarif maxim unic la nivelul Uniunii de terminare a apelurilor de voce pentru serviciile fixe cu scopul de a reduce sarcina de reglementare în abordarea consecventă, în întreaga Uniune, a problemelor de concurență legate de serviciile cu ridicata de terminare a apelurilor de voce. Principiile, criteriile și parametrii pe care Comisia ar trebui să îi respecte atunci când adoptă actul delegat sunt stabiliți în anexa III la directiva menționată.
            
            
               (2)Prezentul regulament nu aduce atingere competențelor autorităților naționale de reglementare de a defini piețele relevante corespunzătoare circumstanțelor naționale, de a efectua testul celor trei criterii și de a impune măsuri corective, altele decât controlul prețurilor, în conformitate cu articolul 64 alineatul (3) și cu articolele 67 și 68 din CECE. În consecință, obligațiile netarifare care sunt impuse în prezent de autoritățile naționale de reglementare operatorilor cu o putere semnificativă pe piață în ceea ce privește serviciile de terminare a apelurilor în rețelele fixe sau mobile nu sunt afectate de intrarea în vigoare a prezentului regulament și, prin urmare, rămân valabile până la revizuirea acestora, în conformitate cu normele Uniunii și cu normele naționale.
            
            
               (3)Practica de reglementare arată că numărul către care se efectuează apelurile mobile sau fixe joacă un rol esențial în substituibilitatea din perspectiva cererii și în dinamica concurenței în ceea ce privește terminarea apelurilor vocale, fiind astfel elementul principal care creează monopolul în materie de terminare a apelurilor care justifică necesitatea reglementării. Prin urmare, principalul criteriu utilizat pentru definirea serviciilor de terminare a apelurilor ar trebui să fie seria de numere, respectiv dacă apelul se efectuează către un număr mobil, în cazul serviciului de terminare a apelurilor de voce în rețelele mobile, sau către alte tipuri de numere, cum ar fi numerele geografice și anumite numere nongeografice, în cazul serviciilor de terminare a apelurilor de voce în rețelele fixe.
            
            
               (4)Serviciile de terminare a apelurilor ar trebui să includă serviciile furnizate prin orice tehnologie utilizată pentru terminarea apelurilor de voce de către furnizorul serviciului de terminare a apelurilor, cum ar fi într-o rețea 2G, 3G, 4G sau 5G și/sau prin WiFi sau prin orice tip de rețea fixă, indiferent de originea apelului.
            
            
               (5)Orice serviciu de terminare a apelurilor, în rețele mobile sau fixe, implică interconectarea rețelei operatorului care furnizează serviciile de terminare a apelurilor cu cel puțin o altă rețea decât cea proprie. Furnizorii de servicii de terminare a apelurilor de voce ar trebui, prin urmare, să fie considerați cei care dețin controlul tehnic și dreptul legal de a utiliza numărul apelat și de a direcționa apelul către destinatar.
            
            
               (6)Serviciul de terminare ar trebui să excludă infrastructurile asociate pe care anumiți operatori sau anumite state membre le impun pentru furnizarea de servicii de terminare a apelurilor. Cu toate acestea, porturile de interconectare, care sunt în prezent reglementate în multe state membre, sunt elemente esențiale ale serviciilor de terminare a apelurilor pentru orice operator, întrucât, datorită creșterii traficului, este necesară o capacitate sporită de interconectare și, prin urmare, ar trebui incluse în definiția serviciului de terminare a apelurilor. Un furnizor de servicii de terminare a apelurilor de voce nu ar trebui să perceapă alte costuri în afara tarifelor relevante stabilite de prezentul regulament pentru serviciul complet de terminare a apelurilor către un utilizator din rețeaua sa.
            
            
               (7)Serviciile de terminare a apelurilor vocale pentru apeluri efectuate către anumite numere nongeografice, cum ar fi cele utilizate pentru serviciile cu tarif premium, serviciile gratuite și serviciile cu costuri partajate (cunoscute și sub denumirea de „servicii cu valoare adăugată”), nu au un comportament de servicii „tradiționale” de terminare a apelurilor în cazul cărora există un monopol al operatorilor care termină apelul. Furnizorii unor astfel de servicii au o anumită putere de negociere și sunt în măsură să negocieze tariful de terminare a apelurilor ca parte a acordului de partajare a veniturilor. Prin urmare, furnizorii de servicii de terminare a apelurilor se confruntă cu anumite constrângeri atunci când stabilesc tarifele de terminare a apelurilor către aceste numere nongeografice, spre deosebire de terminarea apelurilor către numere geografice sau mobile. Prin urmare, terminarea apelurilor efectuate către astfel de numere ar trebui exclusă din domeniul de aplicare al prezentului regulament. Seriile de numere specifice pentru comunicarea între dispozitive (M2M) nu sunt, în majoritatea cazurilor, utilizate pentru comunicațiile interpersonale, reprezentând un trafic de date, și nu un trafic de voce, și, prin urmare, nu ar trebui să fie incluse în domeniul de aplicare al prezentului regulament, care se limitează la comunicațiile de voce. 
            
            
               (8)Serviciile de terminare a apelurilor de voce pentru apelurile către alte tipuri de numere nongeografice, cum ar fi cele utilizate pentru serviciile nomade fixe și pentru accesarea serviciilor de urgență, prezintă caracteristicile unui monopol în materie de terminare a apelurilor și sunt furnizate prin intermediul unei infrastructuri fixe. Prin urmare, acestea ar trebui să intre în domeniul de aplicare al prezentului regulament și să fie tratate ca servicii de terminare a apelurilor de voce în rețelele fixe. 
            
            
               (9)Unele servicii de voce furnizate de operatori nu pot fi clasificate ca servicii pur mobile sau pur fixe, ci sunt servicii hibride. Serviciile de tipul „home zone” sunt un exemplu de astfel de servicii hibride, în care apelurile sunt efectuate de obicei către un număr fix printr-o rețea mobilă. În conformitate cu definiția serviciilor de terminare a apelurilor de voce, potrivit căreia numărul apelat este criteriul determinant, astfel de servicii hibride ar trebui tratate ca servicii de terminare a apelurilor în rețele mobile sau fixe, în funcție de numărul apelat.
            
            
               (10)Tarifele reglementate pentru serviciile de terminare a apelurilor ar trebui să se aplice apelurilor care provin de la un număr și care sunt efectuate către un număr inclus în planurile naționale de numerotație corespunzătoare codurilor de țară E.164 pentru zonele geografice care aparțin teritoriului Uniunii (numere din Uniune). Numerele din țările terțe sunt toate celelalte numere decât cele din Uniune. Includerea apelurilor care provin de la numere din țări terțe și care se efectuează către un număr din Uniune, în cazul în care operatorii din țările terțe percep tarife de terminare a apelurilor mai mari decât tarifele maxime unice la nivelul Uniunii de terminare a apelurilor de voce sau în cazul în care aceste tarife de terminare a apelurilor nu sunt reglementate în conformitate cu un principiu al eficienței din punctul de vedere al costurilor echivalente cu principiile prevăzute la articolul 75 și în anexa III la CECE ar risca să submineze obiectivele prezentului regulament, în special obiectivul de asigurare a integrării pieței interne.
            
            
               (11)Combinarea unor tarife reglementate scăzute de terminare a apelurilor care provin de la numere din țări terțe și efectuate către numere din Uniune, pe de o parte, și a unor tarife ridicate și ineficiente din punctul de vedere al costurilor de terminare a apelurilor către numere din țări terțe, pe de altă parte, ar avea drept consecință, probabil, tarife mai ridicate de terminare a apelurilor care provin de la numere din Uniune și se efectuează către numere din țări terțe, ceea ce ar avea un impact negativ asupra tarifelor cu amănuntul din Uniune și asupra structurii costurilor operatorilor din Uniune. Gradele diferite de expunere a operatorilor din Uniune la apelurile terminate de către astfel de operatori din țări terțe care percep tarife ridicate și ineficiente din punctul de vedere al costurilor de terminare a apelurilor ar conduce la dezechilibre în structura costurilor operatorilor din Uniune, din cauza unor factori care nu țin de controlul operatorilor înșiși. Acest lucru este susceptibil să împiedice apariția unor oferte cu amănuntul la nivel paneuropean care să includă apeluri către numere din anumite țări terțe, din cauza tarifelor mai mari de terminare a apelurilor către țările respective, ceea ce ar putea avea un impact negativ asupra consumatorilor și, în special, asupra întreprinderilor din Uniune. În plus, acest lucru ar denatura concurența, deoarece impactul asimetric al expunerii la tarife ridicate de terminare a apelurilor provenite de la numere din țări terțe ar conduce la condiții concurențiale diferite pentru operatori diferiți din Uniune, ceea ce ar denatura totodată în cele din urmă capacitatea și stimulentele de a face investiții în întreaga Uniune (atât investiții în operatori, cât și investiții ale operatorilor). Toate aceste efecte ar contraveni în mod clar obiectivelor prezentului regulament, care sunt de a promova integrarea pieței unice prin eliminarea distorsiunilor dintre operatori cauzate de perceperea unor tarife de terminare a apelurilor care depășesc cu mult costurile.
            
            
               (12)Cu scopul de a aplica tarifele maxime unice la nivelul Uniunii de terminare a apelurilor de voce într-un mod deschis, transparent și nediscriminatoriu și de a limita excluderea apelurilor provenite de la numere din țări terțe la ceea ce este strict necesar pentru a asigura realizarea obiectivelor pieței interne și proporționalitatea, tarifele stabilite prin prezentul regulament ar trebui să se aplice apelurilor care provin de la numere din țări terțe și efectuate către numere din Uniune în cazul în care tarifele de terminare a apelurilor de voce aplicate de furnizorii din țări terțe pentru apelurile care provin de la numere din Uniune au un nivel egal sau inferior nivelului tarifelor maxime de terminare a apelurilor de voce stabilite de prezentul regulament. În timpul perioadei de tranziție pentru tarifele de terminare a apelurilor de voce în rețelele fixe (2021) și în timpul reducerii treptate pentru tarifele de terminare a apelurilor de voce în rețelele mobile (2021-2023), tarifele maxime relevante de terminare a apelurilor în rețelele mobile care vor declanșa acest mecanism vor fi cele prevăzute la articolul 4 alineatele (2)-(5) din regulament. Tarifele maxime relevante de terminare a apelurilor în rețelele fixe care vor declanșa acest mecanism în 2021 vor fi cele prevăzute la articolul 5 alineatul (2) din regulamentul delegat. Furnizorii de servicii de terminare a apelurilor de voce din Uniune ar trebui să aplice aceste tarife pe baza tarifelor aplicate sau propuse de furnizorii de servicii de terminare a apelurilor de voce din țări terțe.
            
            
               (13)Întrucât este posibil ca furnizorii de servicii de terminare a apelurilor de voce din Uniune să nu fie întotdeauna în măsură să cunoască nivelul tarifului de terminare a apelurilor aplicat de operatorii din țări terțe, acestora din urmă ar trebui, în mod normal, să le revină obligația de a furniza informații verificabile care să ateste nivelul tarifului de terminare a apelurilor oferit. În cazul în care furnizorii de tranzit (sau alți intermediari) revând servicii de terminare a apelurilor către operatori din Uniune, tariful de terminare a apelurilor aplicat sau oferit de respectivii furnizori de tranzit ar fi cel relevant pentru a determina dacă acesta este mai mic sau egal cu tarifele maxime de terminare a apelurilor de voce stabilite de prezentul regulament.
            
            
               (14)Atunci când operatorii din țări terțe percep tarife de terminare a apelurilor care provin de la numere din Uniune și sunt efectuate către numere din țări terțe, care sunt mai mari decât tarifele de terminare a apelurilor la nivelul Uniunii, tarifele stabilite în prezentul regulament ar trebui să se aplice și apelurilor care provin de la numere din țări terțe și care sunt efectuate către numere din Uniune, în cazul în care Comisia stabilește, pe baza informațiilor furnizate Comisiei de către țările terțe respective, că reglementarea tarifelor de terminare a apelurilor în aceste țări se bazează pe principii echivalente cu cele prevăzute la articolul 75 din Directiva (UE) 2018/1972 și în anexa III la aceasta. Lista țărilor terțe care îndeplinesc aceste cerințe ar trebui să fie ulterior inclusă în prezentul regulament și actualizată în mod corespunzător. 
            
            
               (15)Întrucât originea apelului ar defini dacă se aplică sau nu tarifele de terminare a apelurilor la nivelul Uniunii, este esențial ca operatorii din Uniune să poată identifica țara de origine a apelantului. În acest scop, operatorii se pot baza pe codul de țară din cadrul identificării liniei apelante. Pentru a asigura aplicarea corectă a prezentului regulament, operatorii din Uniune ar trebui să primească o identificare valabilă a liniei apelante atribuită fiecărui apel primit. În consecință, operatorii din Uniune nu ar fi obligați să aplice tarifele de la nivelul Uniunii de terminare a apelurilor pentru terminarea apelurilor dacă identificarea liniei apelante lipsește, este nevalidă sau frauduloasă. 
            
            
               (16)Pentru a estima costul eficient al terminării unui apel vocal într-o rețea ipotetică mobilă sau fixă din Uniune în conformitate cu principiile prevăzute la articolul 75 alineatul (1) din Directiva (UE) 2018/1972 și în anexa III la aceasta, au fost elaborate două modele bazate pe cost pentru serviciile de terminare a apelurilor în rețelele mobile, respectiv în rețelele fixe, luând în considerare costurile din fiecare stat membru.
            
            
               (17)Pe baza feedbackului primit prin procesul de consultare cu privire la costurile în fiecare stat membru, modelele bazate pe cost au fost finalizate atât pentru rețelele mobile, cât și pentru cele fixe. În temeiul anexei III la Directiva (UE) 2018/1972, modelele bazate pe cost au generat tarife pe baza recuperării costurilor suportate de un operator eficient. Prin urmare, tarifele se bazează numai pe costurile incrementale pentru furnizarea serviciului cu ridicata de terminare a apelurilor de voce, și anume numai acele costuri legate de trafic care ar fi evitate în absența unui serviciu cu ridicata de terminare a apelurilor de voce.
            
            
               (18)Tarifele maxime unice la nivelul Uniunii de terminare a apelurilor de voce în rețelele mobile și fixe au fost stabilite în funcție de costurile eficiente din țara cu cele mai mari costuri, în conformitate cu modelele bazate pe cost comandate, asigurând astfel principiul recuperării costurilor în întreaga Uniune și adăugând ulterior o marjă de siguranță minoră pentru a lua în considerare posibilele inexactități ale modelelor bazate pe cost.
            
            
               (19)Tarifele maxime unice la nivelul Uniunii de terminare a apelurilor de voce stabilite prin prezentul regulament ar trebui să înceapă să se aplice la două luni de la intrarea sa în vigoare, pentru a se asigura că operatorii dispun de timpul necesar pentru a-și adapta sistemele de informare, de facturare și de contabilitate și pentru a aduce modificările necesare acordurilor de interconectare.
            
            
               (20)În cazul în care tarifele medii actuale de terminare a apelurilor de voce în Uniune sunt semnificativ mai mari decât tarifele care urmează să fie impuse în viitor, și anume tarifele unice la nivelul Uniunii de terminare a apelurilor de voce care sunt eficiente din punctul de vedere al costurilor stabilite în prezentul regulament, ar trebui să se aplice o reducere treptată, care este o practică de reglementare comună. În astfel de cazuri, reducerea treptată ar trebui să ofere un instrument eficace pentru a facilita aplicarea unor tarife mai mici, în conformitate cu principiul proporționalității.
            
         
         
            
               (21)Având în vedere media actuală a tarifelor de terminare a apelurilor de voce în rețelele mobile din statele membre, ar trebui prevăzută o reducere treptată pentru a se ajunge la tariful maxim unic la nivelul Uniunii de terminare a apelurilor de voce în rețelele mobile. Pentru a asigura un echilibru între o punere în aplicare rapidă și necesitatea de a evita perturbări semnificative pentru operatori, reducerea treptată ar trebui să înceapă la un nivel apropiat de media actuală a tarifelor de terminare a apelurilor în rețelele mobile și să scadă anual pe parcursul unei perioade de trei ani înainte de a ajunge, în 2024, la tariful maxim unic la nivelul Uniunii de terminare a apelurilor de voce în rețelele mobile.
            
            
               (22)Prin urmare, prezentul regulament stabilește o reducere treptată pe trei ani pentru a se ajunge, în 2024, la tariful maxim unic la nivelul Uniunii, eficient din punctul de vedere al costurilor, de terminare a apelurilor de voce în rețelele mobile. Nu ar trebui să fie necesară o perioadă de tranziție în cazul furnizorilor din statele membre care aplică tarife mai mari decât tarifele maxime unice la nivelul Uniunii de terminare a apelurilor de voce în rețelele mobile pentru 2021, întrucât reducerea treptată îndeplinește obiectivul de a facilita impactul punerii în aplicare a tarifului maxim unic la nivelul Uniunii de terminare a apelurilor de voce în rețelele mobile.
            
            
               (23)În unele state membre, tarifele maxime reglementate actuale de terminare a apelurilor de voce în rețelele mobile se situează sub tarifele de terminare a apelurilor de voce în rețelele mobile stabilite pentru 2021, 2022 și 2023 ca urmare a reducerii treptate, fiind apropiate de tariful maxim unic la nivelul Uniunii de terminare a apelurilor în rețelele mobile. Pentru a evita potențialele creșteri ale prețurilor cu amănuntul în statele membre respective, rezultate dintr-o creștere temporară a tarifelor reglementate de terminare a apelurilor în rețelele mobile, în statele membre respective ar trebui să fie posibil să se aplice în continuare actualele tarife reglementate de terminare a apelurilor de voce în rețelele mobile până în anul în care tariful maxim de terminare a apelurilor în rețelele mobile stabilit prin prezentul regulament pentru anul respectiv se situează la un nivel egal sau mai mic decât tarifele actuale de terminare a apelurilor din statele membre în cauză pentru anul respectiv. 
            
            
               (24)Întrucât diferența dintre media tarifelor actuale de terminare a apelurilor în rețele fixe și tariful maxim unic la nivelul Uniunii de terminare a apelurilor de voce în rețelele fixe stabilit în prezentul regulament este mai mică decât cea aferentă tarifelor de terminare a apelurilor de voce în rețelele mobile, nu ar trebui să fie necesară o reducere treptată în cazul terminării apelurilor de voce în rețelele fixe. Cu toate acestea, ar fi adecvat să se acorde o perioadă de tranziție anumitor state membre pentru a asigura o tranziție fără probleme către tariful maxim unic la nivelul Uniunii de terminare a apelurilor de voce în rețelele fixe și pentru a evita orice întârzieri inutile în aplicarea acestuia.
            
            
               (25)Pe baza nivelurilor actuale ale tarifelor de terminare a apelurilor în rețelele fixe în anumite state membre și a nivelului tarifului maxim unic la nivelul Uniunii de terminare a apelurilor de voce în rețelele fixe stabilit în prezentul regulament, se justifică acordarea unei perioade de tranziție anumitor state membre. Perioada de tranziție ar trebui să înceapă de la data aplicării prezentului regulament și să se încheie la 31 decembrie 2021. În cursul perioadei de tranziție, în statele membre în cauză se pot aplica tarife specifice, diferite de tariful maxim unic la nivelul Uniunii de terminare a apelurilor de voce în rețelele fixe.
            
            
               (26)În statele membre în care tarifele actuale de terminare a apelurilor de voce în rețelele fixe sunt semnificativ mai mari decât tariful maxim unic la nivelul Uniunii de terminare a apelurilor de voce în rețelele fixe, se justifică acordarea unei perioade de tranziție care să permită o ajustare treptată a tarifelor respective. În toate statele membre, mai puțin în două unde tarifele actuale de terminare a apelurilor de voce în rețelele fixe depășesc 0,0875 eurocenți (tariful maxim unic la nivelul Uniunii de terminare a apelurilor de voce în rețelele fixe plus 25 %), tariful maxim de terminare a apelurilor de voce în rețelele fixe în 2021 ar trebui să fie egal cu tarifele lor actuale reduse cu 20 %. În Polonia și Finlanda, care până acum nu au urmat principiile stabilite în Recomandarea 2009/396/CE a Comisiei
                  20
                și care au în prezent tarife foarte ridicate de terminare a apelurilor în rețelele fixe, o scădere de 20 % ar fi un pas insuficient pentru a ajunge la tariful maxim unic la nivelul Uniunii de terminare a apelurilor de voce în rețelele fixe. Prin urmare, tariful acestor state pentru perioada de tranziție ar trebui să fie tariful perceput în statul membru cu tariful cel mai ridicat în cursul perioadei de tranziție, cu excepția celor două state membre. Pentru celelalte state membre în care tarifele actuale de terminare a apelurilor în rețelele fixe sunt mai mici decât tariful maxim unic la nivelul Uniunii de terminare a apelurilor de voce în rețelele fixe sau în care o scădere de 20 % le-ar aduce la tariful maxim unic la nivelul Uniunii de terminare a apelurilor de voce în rețelele fixe sau sub acest nivel, nu ar trebui prevăzută nicio perioadă de tranziție.
            
            
               (27)Organismul Autorităților Europene de Reglementare în Domeniul Comunicațiilor Electronice a fost consultat în conformitate cu articolul 75 alineatul (1) din Directiva (UE) 2018/1972 și a emis un aviz la 15 octombrie 2020,
            
            
               ADOPTĂ PREZENTUL REGULAMENT:
            
            
               Articolul 1
            
            
               1.Prezentul regulament stabilește un tarif maxim unic la nivelul Uniunii de terminare a apelurilor de voce în rețelele mobile și un tarif maxim unic la nivelul Uniunii de terminare a apelurilor de voce în rețelele fixe care trebuie percepute de furnizorii de servicii cu ridicata de terminare a apelurilor de voce pentru furnizarea de servicii de terminare a apelurilor de voce în rețelele mobile și fixe.
            
            
               2.Prezentul regulament nu aduce atingere competențelor autorităților naționale de reglementare prevăzute la articolul 64 alineatul (3) și la articolele 67 și 68 din Directiva (UE) 2018/1972.
            
            
               3.Articolele 4 și 5 se aplică apelurilor care provin de la numere din Uniune și sunt efectuate către numere din Uniune.
            
            
               4.Articolele 4 și 5 se aplică, de asemenea, apelurilor care provin de la numere din țări terțe și care sunt efectuate către numere din Uniune dacă este îndeplinită una dintre următoarele două condiții:
            
            
               (a)în cazul în care un furnizor de servicii de terminare a apelurilor de voce dintr-o țară terță aplică apelurilor care provin de la numere din Uniune tarife de terminare a apelurilor de voce în rețelele mobile sau fixe egale sau mai mici decât tarifele maxime de terminare a apelurilor prevăzute la articolul 4 sau, respectiv, la articolul 5 pentru terminarea apelurilor în rețelele mobile sau fixe, pentru fiecare an și pentru fiecare stat membru, pe baza tarifelor aplicate sau propuse de furnizorii de servicii de terminare a apelurilor de voce din țări terțe furnizorilor de servicii de terminare a apelurilor de voce din Uniune; sau
            
            
               (b)în cazul în care:
            
            
               (a)Comisia stabilește că, pe baza informațiilor furnizate de o țară terță, tarifele de terminare a apelurilor de voce pentru apelurile care provin de la numere din Uniune și care sunt efectuate către numere din țara terță respectivă sunt reglementate conform unor principii echivalente celor prevăzute la articolul 75 din Directiva (UE) 2018/1972 și în anexa III la aceasta; și
            
            
               (b)țara terță respectivă figurează pe lista din anexa la prezentul regulament.
            
            
               5.Valorile de la articolele 4 și 5 se înțeleg ca taxe pe minut (fără TVA) și se percep pe secundă.
            
            
               Articolul 2
            
            
               1.În sensul prezentului regulament, se aplică următoarele definiții:
            
         
         
            
               (a)„serviciu de terminare a apelurilor de voce în rețelele mobile” înseamnă serviciul cu ridicata necesar pentru terminarea apelurilor efectuate către numere de telefon mobile care sunt resurse de numerotație alocate public, respectiv numere din planurile naționale de numerotație, furnizate de operatori care au capacitatea de a controla terminarea apelurilor și de a stabili tarifele de terminare a apelurilor către astfel de numere, în cazul în care există interconectarea cu cel puțin o rețea, indiferent de tehnologia utilizată, inclusiv porturile de interconectare;
            
            
               (b)„serviciu de terminare a apelurilor de voce în rețelele fixe” înseamnă serviciul cu ridicata necesar pentru terminarea apelurilor efectuate către numere geografice și nongeografice utilizate pentru serviciile nomade fixe și pentru accesarea serviciilor de urgență, care sunt resurse de numerotație alocate public, respectiv numere din planurile naționale de numerotație, furnizate de operatori care au capacitatea de a controla terminarea apelurilor și de a stabili tarifele de terminare a apelurilor către astfel de numere, în cazul în care există interconectarea cu cel puțin o rețea, indiferent de tehnologia utilizată, inclusiv porturile de interconectare;
            
            
               (c)„număr din Uniune” înseamnă un număr din planurile naționale de numerotație corespunzător codurilor de țară E.164 pentru zonele geografice care aparțin teritoriului Uniunii.
            
            
               Articolul 3
            
            
               1.Un furnizor de servicii de terminare a apelurilor de voce în rețelele mobile sau fixe nu trebuie să perceapă un tarif mai mare decât tariful maxim relevant de terminare a apelurilor de voce pentru serviciul de terminare a apelurilor către un utilizator final în rețeaua sa, în conformitate cu articolele 4 și 5.
            
            
               2.În cazul în care tarifele de terminare a apelurilor de voce sunt stabilite în prezent într-o altă monedă decât euro, tarifele maxime de terminare a apelurilor de voce în rețelele mobile și fixe prevăzute la articolul 4 alineatul (1), articolul 4 alineatul (2), articolul 4 alineatul (4), articolul 4 alineatul (5) și articolul 5 alineatul (1) se convertesc în moneda națională prin aplicarea mediei cursurilor de schimb de referință publicate la 1 ianuarie, 1 februarie și 1 martie 2021 de către Banca Centrală Europeană în Jurnalul Oficial al Uniunii Europene.
            
            
               3.Tarifele maxime de terminare a apelurilor de voce în rețelele mobile și fixe denominate în alte monede decât euro se revizuiesc anual și se actualizează până la data de 1 ianuarie a fiecărui an, utilizând cea mai recentă medie a cursurilor de schimb de referință publicate la 1 septembrie, 1 octombrie și 1 noiembrie de către Banca Centrală Europeană în Jurnalul Oficial al Uniunii Europene.
            
            
               Articolul 4
            
            
               1.Tariful maxim unic la nivelul Uniunii de terminare a apelurilor de voce în rețelele mobile este de 0,2 eurocenți pe minut.
            
            
               2.Prin derogare de la alineatul (1), furnizorii de servicii de terminare a apelurilor de voce în rețelele mobile pot aplica următoarele tarife maxime de terminare a apelurilor de voce în rețelele mobile:
            
            
               (a)de la data de [prima zi a celei de a treia luni de la intrarea în vigoare] până la 31 decembrie 2021, în alte state membre decât cele menționate la alineatul (3): 0,7 eurocenți pe minut;
            
            
               (b)de la 1 ianuarie 2022 până la 31 decembrie 2022, în alte state membre decât cele menționate la alineatul (4): 0,55 eurocenți pe minut;
            
            
               (c)de la 1 ianuarie 2023 până la 31 decembrie 2023, în alte state membre decât cele menționate la alineatul (5): 0,4 eurocenți pe minut.
            
            
               3.Prin derogare de la alineatul (1), de la data de [prima zi a celei de a treia luni de la intrarea în vigoare] și până la 31 decembrie 2021, furnizorii de servicii de terminare a apelurilor de voce în rețelele mobile pot aplica următoarele tarife maxime de terminare a apelurilor de voce în rețelele mobile în următoarele state membre: 
            
            
               (a)0,045 HRK pe minut în Croația; 
            
            
               (b)0,20 eurocenți pe minut în Cipru; 
            
            
               (c)0,0385 DKK pe minut în Danemarca; 
            
            
               (d)0,622 eurocenți pe minut în Grecia; 
            
            
               (e)1,71 HUF pe minut în Ungaria; 
            
            
               (f)0,43 eurocenți pe minut în Irlanda; 
            
         
         
            
               (g)0,67 eurocenți pe minut în Italia;
            
            
               (h)0,4045 eurocenți pe minut în Malta; 
            
            
               (i)0,581 eurocenți pe minut în Țările de Jos; 
            
            
               (j)0,36 eurocenți pe minut în Portugalia; 
            
            
               (k)0,64 eurocenți pe minut în Spania; 
            
            
               (l)0,0216 SEK pe minut în Suedia.
            
            
               4.Prin derogare de la alineatul (1), de la data de 1 ianuarie 2022 și până la 31 decembrie 2022, furnizorii de servicii de terminare a apelurilor de voce în rețelele mobile pot aplica următoarele tarife maxime de terminare a apelurilor de voce în rețelele mobile în următoarele state membre: 
            
            
               (a)0,20 eurocenți pe minut în Cipru; 
            
            
               (b)0,52 eurocenți pe minut în Danemarca; 
            
            
               (c)0,47 eurocenți pe minut în Ungaria; 
            
            
               (d)0,43 eurocenți pe minut în Irlanda; 
            
            
               (e)0,40 eurocenți pe minut în Malta; 
            
            
               (f)0,36 eurocenți pe minut în Portugalia;
            
            
               (g)0,21 eurocenți pe minut în Suedia.
            
            
               5.Prin derogare de la alineatul (1), de la data de 1 ianuarie 2023 și până la 31 decembrie 2023, furnizorii de servicii de terminare a apelurilor de voce în rețelele mobile pot aplica următoarele tarife maxime de terminare a apelurilor de voce în rețelele mobile în următoarele state membre: 
            
            
               (a)0,20 eurocenți pe minut în Cipru; 
            
            
               (b)0,36 eurocenți pe minut în Portugalia;
            
            
               (c)0,21 eurocenți pe minut în Suedia.
            
            
               Articolul 5
            
            
               1.Tariful maxim unic la nivelul Uniunii de terminare a apelurilor de voce în rețelele fixe este de 0,07 eurocenți pe minut. 
            
         
         
            
               2.Prin derogare de la alineatul (1), de la data de [prima zi a celei de a treia luni de la intrarea în vigoare] și până la 31 decembrie 2021, furnizorii de servicii de terminare a apelurilor de voce în rețelele fixe pot aplica următoarele tarife maxime pentru serviciile de terminare a apelurilor de voce în rețelele fixe în următoarele state membre: 
            
            
               (a)0,089 eurocenți pe minut în Austria; 
            
            
               (b)0,093 eurocenți pe minut în Belgia;
            
            
               (c)0,0057 HRK pe minut în Croația;
            
            
               (d)0,0264 CZK pe minut în Cehia;
            
            
               (e)0,111 eurocenți pe minut în Finlanda;
            
            
               (f)0,076 eurocenți pe minut în Letonia;
            
            
               (g)0,072 eurocenți pe minut în Lituania;
            
            
               (h)0,110 eurocenți pe minut în Luxemburg;
            
            
               (i)0,111 eurocenți pe minut în Țările de Jos;
            
            
               (j)0,0164 PLN pe minut în Polonia;
            
            
               (k)0,078 eurocenți pe minut în România; 
            
            
               (l)0,078 eurocenți pe minut în Slovacia.
            
            
               Articolul 6
            
            
               1.Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               2.Se aplică de la data de [prima zi a celei de a treia luni de la data intrării în vigoare]. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 18.12.2020
            
            
               
                     
                        
                        Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Directiva (UE) 2018/1972 a Parlamentului European și a Consiliului de instituire a Codului european al comunicațiilor electronice, JO L 321, 17.12.2018, p. 36.
               
               
                  
                     (2)
                  
                        Recomandarea Comisiei din 11 februarie 2003 privind piețele relevante de produse și servicii din sectorul comunicațiilor electronice susceptibile de a fi supuse unor reglementări ex ante în conformitate cu Directiva 2002/21/CE a Parlamentului European și a Consiliului privind un cadru de reglementare comun pentru rețelele și serviciile de comunicații electronice (2003/311/CE), JO L 114, 8.5.2003, p. 45.
               
               
                  
                     (3)
                  
                        Recomandarea Comisiei din 17 decembrie 2007 privind piețele relevante de produse și de servicii din sectorul comunicațiilor electronice care pot face obiectul unei reglementări ex ante, în conformitate cu Directiva 2002/21/CE a Parlamentului European și a Consiliului privind un cadru de reglementare comun pentru rețelele și serviciile de comunicații electronice (2007/879/CE), JO L 344, 28.12.2003, p. 65.
               
               
                  
                     (4)
                  
                        Recomandarea Comisiei din 9 octombrie 2014 privind piețele relevante de produse și de servicii din sectorul comunicațiilor electronice care pot face obiectul unei reglementări ex ante, în conformitate cu Directiva 2002/21/CE a Parlamentului European și a Consiliului privind un cadru de reglementare comun pentru rețelele și serviciile de comunicații electronice (2014/710/UE), JO L 295, 11.10.2014, p. 79. 
               
               
                  
                     (5)
                  
                        Recomandarea 2009/396/CE a Comisiei din 7 mai 2009 cu privire la reglementarea tarifelor de terminare a apelurilor telefonice în rețele fixe și în rețele mobile în UE („Recomandarea privind tarifele de terminare a apelurilor”), JO L 124, 20.5.2009, p. 67.
               
               
                  
                     (6)
                  
                        Directiva 2002/19/CE a Parlamentului European și a Consiliului din 7 martie 2002 privind accesul la rețelele de comunicații electronice și la infrastructura asociată, precum și interconectarea acestora (Directiva privind accesul), JO L 108, 24.4.2002, p. 7, modificată prin Directiva 2009/140/CE, JO L 337, 18.12.2009, p. 37.
               
               
                  
                     (7)
                  
                        Conform abordării BU-LRIC pur, contabilizarea costurilor pentru serviciile cu ridicata de terminare a apelurilor de voce pe piețele telefoniei fixe și mobile ar trebui să permită numai recuperarea costurilor care ar putea fi evitate dacă un serviciu cu ridicata de terminare a apelurilor nu ar mai fi furnizat părților terțe.
               
               
                  
                     (8)
                  
                        Document de lucru al serviciilor Comisiei, Raport de evaluare referitor la Recomandarea Comisiei din 2009 privind tarifele de terminare a apelurilor (Recomandarea 2009/396/CE) [SWD(2018) 464 final]. 
                  https://ec.europa.eu/newsroom/dae/document.cfm?doc_id=57662
                   
               
               
                  
                     (9)
                  
                        Un raport recapitulativ și răspunsurile complete la consultarea publică au fost publicate la 11 decembrie 2019 și sunt disponibile la adresa: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                   
                        Un raport de sinteză a fost publicat la 13 iunie 2020 și este disponibil la următoarea adresă: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                   
               
               
                  
                     (10)
                  
                        Procesul-verbal al primei reuniuni a grupului de experți este disponibil 
                  aici
                  .
               
               
                  
                     (11)
                  
                        Procesul-verbal al celei de a 2-a reuniuni a grupului de experți este disponibil 
                  aici
                  .
               
               
                  
                     (12)
                  
                        A se vedea 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                   
               
               
                  
                     (13)
                  
                        Studiul SMART 2017/0091: „Assessment of the cost of providing mobile telecom services in the EU/EEA countries ” (Evaluarea costului furnizării de servicii de telecomunicații mobile în țările UE/SEE), Axon Partners Group Consulting, publicat la 24 iulie 2019, disponibil 
                  aici
                  .
               
               
                  
                     (14)
                  
                        Studiul (SMART 2018/0014): „Assessment of the cost of providing wholesale voice call termination services on fixed networks in the EU/EEA countries” (Evaluarea costului furnizării de servicii cu ridicata de terminare a apelurilor de voce în rețelele fixe în țările UE/SEE), publicat la 26 noiembrie 2019, disponibil 
                  aici
                  .
               
               
                  
                     (15)
                  
                        Inițial au fost incluse 31 de țări UE/SEE, însă, având în vedere datele disponibile, au fost elaborate doar 28 de modele bazate pe cost. Islanda, Liechtenstein și Luxemburg au decis să nu participe la procesul de colectare a datelor pentru modelul bazat pe cost pentru rețelele mobile. Finlanda, Islanda și Liechtenstein nu au participat la procesul de colectare a datelor pentru modelul bazat pe cost pentru rețelele fixe.
               
               
                  
                     (16)
                  
                        Pentru modelul bazat pe cost pentru rețelele mobile, printre membrii comitetului director s-au numărat și experți din cadrul Grupului de lucru al experților în materie de roaming al OAREC, întrucât acest model a estimat și costurile cu ridicata ale serviciilor de roaming.
               
               
                  
                     (17)
                  
                        Recomandarea 2009/396/CE a Comisiei din 7 mai 2009 cu privire la reglementarea tarifelor de terminare a apelurilor telefonice în rețele fixe și în rețele mobile în UE (JO L 124, 20.5.2009, p. 67).
               
               
                  
                     (18)
                  
                        Acest lucru este valabil pentru Bulgaria, Slovenia, Ungaria, Franța și Estonia, unde o reducere de 20 % le va aduce la un tarif de 0,07 eurocenți sau mai mic.
               
               
                  
                     (19)
                  
                        JO L 321, 17.12.2018, p. 36.
               
               
                  
                     (20)
                  
                        Recomandarea 2009/396/CE a Comisiei din 7 mai 2009 cu privire la reglementarea tarifelor de terminare a apelurilor telefonice în rețele fixe și în rețele mobile în UE (JO L 124, 20.5.2009, p. 67).
               
            
      
    ---documentbreak--- 
      
         
         
            
               ANEXĂ 
            
            
               Lista țărilor terțe în temeiul articolului 1 alineatul (4) litera (b) din prezentul regulament:
            
            
               1.